बेघर का बना देश में संकलित कविताएँ 2012 और 2013 में रची गई हैं। इन कविताओं की रचना से पूर्व विजेन्द्र अपने गाँव धरमपुर परिवार सहित पहुँचे थे। लगभग 55 वर्षों के बाद। वहाँ से लौटकर उन्होंने नई रचनात्मक ऊर्जा का अनुभव किया। उसी का परिणाम इस संकलन की कविताएँ हैं। इन कविताओं की अन्तर्वस्तु के मूल में करूणा का भाव निहित है, जो सात्विक क्रोध को प्रेरित करता है। मुझे जगाने दो सरस्वती को कविता में विजेन्द्र उन सत्तामुखी कवियों की आलोचना करते है जो मुठ्ठी भर सिक्कों के लिए अपना ईमान बेचते हैं और झूठे यश के लिए भूखे रहते हैं। वे वर्तमान कविता की अन्तर्वस्तु के लिए बहुत चिन्तित हंै। इसलिए वे कहते है - कविता से आदमी गायब है/पेड़-पौधे, वन लताएँ/ फूल, घास, नदियाँ विषाक्त हैं। (पृ. 16) कविता से आदमी गायब है वाक्य का आशय क्या है। यह है कि समकालीन कविता में दलित शोषित और जुझारू आदमी की क्रियाएँ रूपायित नहीं की जा रही हंै और न ही उसका ऊबड़-खाबड़ परिवेश। वस्तुत: कविता में मानव के क्रियाकलाप के साथ प्राकृतिक परिवेश के सौन्दर्य की उपस्थिति अनिवार्य है। विजेन्द्र ऐसे ही कवि हैं जिन्होंने अपने समय और समाज के जुझारू मनुष्य के साथ-साथ उसके प्राकृतिक परिवेश का वास्तविक निरूपण किया है। वे कहते हंै - कहाँ थमा पृथ्वी का घूमना/सूर्य का उगना/चन्द्रकलाओं में छिपी/मेरे प्यार की अनगँूजें/यह धरती अन्न उगाने को/जिन्होंने कमाई है अपने पसीने से/वे ही हैं मुकुट के अधिकारी सच में। (पृ.15)